SKRIFTLIG FORESPØRGSEL P-4105/00

af Frédérique Ries (ELDR) til Kommissionen

(20. december 2000)

Om: Kommissionens afholdelse af udgifter i forbindelse med renoveringen af Berlaymont

Avisen La Libre Belgique berettede den 6. december om resultaterne af en undersøgelse af Berlaymont, foretaget af konsulentfirmaet Ernst & Young. Ifølge denne undersøgelse kunne Kommissionen ikke i 2002 flytte tilbage til kontorerne i Berlaymont, slåledes som det i begyndelsen havde været meningen, og omkostningerne kunne komme til at ligge betydeligt over det, man oprindelig havde regnet med. Ifølge pressen har medlem af Kommissionen, Neil Kinnock, overdraget Berlaymont-sagen til OLAF, som har indledt en undersøgelse. I SA Berlaymont 2000's rapport for 1999, side 19, hedder det vedrørende arbejdet i forbindelse med denne renovering, at omkostningsoverslaget beløber sig til 15,5 mia. BFR eller 387,5 mio. EUR. Dette beløb omfatter reguleringer af priserne og det yderligere arbejde for 120 mio. BFR (3 mio. EUR), som Kommissionen har anmodet om. I juli 1997 blev der er indgået en aftaleprotokol mellem Belgien og Kommissionen. I protokollens artikel 4, stk. 2, hedder det, at renoveringsomkostningerne vil blive endeligt afgjort, når bygningen overdrages, og vil blive godtgjort på grundlag af alle regnskabsbilag. SA Berlaymont går ind på at arbejde med åbne bøger og at forelægge Fællesskabet alle tekniske og regnskabsmæssige data, som vedrører arbejdsomkostningerne; omkostningerne i forbindelse med arbejdsplaner og -tilsyn, diverse udgifter og mellemliggende renter. Ifølge mine oplysninger skulle der i protokollens bilag 1 være tale om et beløb på 13 mia., idet dette samlede beløb skulle være et foreløbigt omkostningsoverslag, og renoveringens endelige omkostninger skulle blive fastlagt på baggrund af de endelige udgifter.

Jeg vil gerne stille følgende spørgsmål:

1. Hvornår vil resultaterne af OLAF's undersøgelse foreligge?

2. Det var tanken, at protokollen snart skulle opfølges af en konvention og et retsgyldigt dokument. Hvornår skal disse afsluttes?

3. Betyder protokollen, at Kommissionen har indgået en fast og endelig forpligtelse til at afholde renoveringsomkostningerne?

4. Hvilke foranstaltninger har Kommissionen truffet for at have indsigt i arbejdet og de deraf følgende omkostninger?

5. Har Kommissionen nogen forklaring på, at der er en forskel på 2,5 mia. BFR mellem overslaget fra 1997 og det nuværende overslag?

6. Ifølge protokollen er Kommissionens eneste forhandlingspartner i denne sag den belgiske regering; hvilke forbindelser opretholder Kommissionen med Regie des Bâtiments og SA Berlaymont 2000?

Svar afgivet på Kommissionens vegne af Neil Kinnock

(20. februar 2001)

Kommissionen vil gerne fastslå følgende:

1. Efter at OLAF (Det Europæiske Kontor for Bekæmpelse af Svig) havde modtaget de relevante dokumenter, indledte kontoret den 5. december 2000 en undersøgelse. OLAF er et uafhængigt kontor, og Kommissionen har tillid til, at kontoret arbejder grundigt, men Kommissionen er ikke i stand til at sige noget om, hvornår resultaterne af OLAF's undersøgelsesarbejde vil blive offentliggjort.

2. Der er på Kommissionens initiativ blevet gennemført forhandlinger om opfølgningen af den aftaleprotokol, der er undertegnet med den belgiske regering og Berlaymont 2000. Der bør hurtigst muligt opnås enighed, men det er klart, at alle parter skal være tilfredse med konklusionerne, og det er derfor ikke på nuværende tidspunkt muligt at fastsætte en bestemt dato herfor.

3. Protokollen er en aftale mellem flere parter. Hvis én af parterne ikke opfylder aftalen, kan en anden part under visse omstændigheder benytte dette til at suspendere eller fralægge sig egne forpligtelser. Protokollen forpligter ikke Kommissionen til at overtage Berlaymont for enhver pris. Den bekræfter Kommissionens hensigt om igen at flytte ind i bygningen, hvis arbejdet er udført tilfredsstillende.

4. Ifølge protokollen er SA Berlaymont 2000 det eneste organ, som har ansvaret for, at projektet afsluttes på tilfredsstillende vis. Kommissionen har ikke blot belastet sin interne administration med teknisk overvågning af arbejdet, men endvidere indgået kontrakter om teknisk bistand med to firmaer, nemlig Ernst & Young/MDA og Coalpa.

5. Kommissionen undersøger for øjeblikket alle omkostningselementer i forbindelse med renoveringen, herunder foretages der en ekstern revision af alle undertegnede kontrakter. Kommissionen er derfor endnu ikke i stand til at foretage en endelig, global vurdering af det omkostningsoverslag, som SA Berlaymont har fremlagt. Det er imidlertid allerede nu klart, at en af hovedårsagerne til forsinkelserne og de deraf følgende yderligere omkostninger skyldes de kontraktlige problemer, som SA Berlaymont 2000 har med 4D-konsortiet, som skulle have stået for installeringen af varme-, ventilations- og air-conditioningsystemerne.

6. Kommissionens relationer til Régie des bâtiments og specielt SA Berlaymont 2000 er begrænset til den tekniske og finansielle overvågning af renoveringen. Alle politisk relevante spørgsmål drøftes med den belgiske minister for telekommunikation samt for offentlige virksomheder og kapitalinteresser, Rik Daems.